Nu er der lys i alle de 74 lysmaster, der er sat op på Brabrandstien i Aarhus.

Fredag aften kom der lys på de sidste master, der står mellem Tre Broer på Brabrandstien og kolonihaverne ved Åbrinken.

Grunden til at lamperne er blevet sat op er, at der i flere omgange har været ubehagelige situationer og overfald på Brabrandstien i nattetimerne, og nu håber kommunen, at lyset kan have en præventiv effekt.

Læs også Efter flere overfald: Nu kommer der lys på Brabrandstien

Flere kvinder var særligt i slutningen af 2016 udsat for ubehagelige situationer eller deciderede overfald. Politiet formodede, at der var tale om den samme gerningsmand til i hvert fald de fleste af situationerne.

TV2 ØSTJYLLAND talte sidste år med en dengang 23-årig kvinde, der ønskede at være anonym.

Kort før midnat en aften i november 2016 cyklede den 23-årige kvinde på Brabrandstien i Aarhus, da en mand på cykel pludselig greb fat i hendes taske.

01:58 Se et indslag om problemerne på Brabrandstien i videoen her. Luk video

- Jeg landede med cyklen oven på mig, og så slår han mig to-tre gange og tager fat i mit hoved og prøver at banke det ned i asfalten to gange, sagde kvinden til TV2 ØSTJYLLAND.

Men nu er der altså kommet lamper op på strækningen, som måske kan have en effekt.

Se lamperne blive tændt i videoen øverst i artiklen.